b'\n_START_ARTICLE_\nVitensenteret i Trondheim\n_START_SECTION_\nHistorikk\n_START_PARAGRAPH_\nMidtnordisk Vitensenter ble etablert som stiftelse i 1988. Fra 1991 hadde Vitensenteret utstilling i Vitenskapsmuseets lokaler. Leieavtalen med museet gikk ut 15. november 1996. Utstillingen ble deretter demontert og satt p\xc3\xa5 lager til en ny\xc3\xa5pning fant sted 3. juli 1997 i de gamle lokalene til Norges Bank i Kongens gate 1. Norges Bank-bygningen ble tegnet i 1830\xe2\x80\x931831 av arkitekt Ole Peter Riis H\xc3\xb8egh etter forarbeider av arkitekt J. C. R\xc3\xa6der. Eier av bygget er Trondheim kommune, og Vitensenteret leier lokalene gratis. Vitensenteret i Trondheim er et av 10 regionale vitensentre i Norge.\n_START_SECTION_\nVisjon\n_START_PARAGRAPH_\n"Nysgjerrighet og skaperglede". Vitensenteret i Trondheim er en ideell stiftelse som skal \xc3\xb8ke interessen og forst\xc3\xa5elsen for realfag hos barn og ungdom, motivere til skaperglede og bidra til den alminnelige dannelse i samfunnet. Vitensenteret skal v\xc3\xa6re en integrert del av kunnskapsmilj\xc3\xb8et i Trondheim og en arena for \xc3\xa5 profilere teknologihovedstaden.\n_START_SECTION_\nAktiviteter\n_START_PARAGRAPH_\nEt vitensenter er et l\xc3\xa6rings- og opplevelsessenter for naturvitenskap og teknologi. Senteret skal rekruttere til realfag og informere allmennheten om sentrale naturvitenskapelige fenomen og teknologiske prinsipper. Det skjer fortrinnsvis ved hjelp av modeller og utstillingsgjenstander publikum kan manipulere og eksperimentere med, men ogs\xc3\xa5 ved hjelp av andre pedagogiske tiltak som publikumsverksteder etc. Det interaktive prinsippet er det b\xc3\xa6rende elementet i vitensentrene, som bl.a. skiller dem fra tekniske museer. Vitensenteret har h\xc3\xb8y kompetanse innen pedagogikk, maker space, utstillingsproduksjon, interaktive modeller, arrangement og nye medier. Senteret sitt s\xc3\xa6regne fortrinn er \xc3\xa5 v\xc3\xa6re en arena i mellomrommet mellom formell og uformell l\xc3\xa6ring, skole og fritid og opplevelser og arbeidsliv med et spesielt fokus p\xc3\xa5 familiers realfagsinteresse._NEWLINE_Vitensenteret kan tilby mange aktiviteter i tillegg til selve utstillingen. Noen av disse inkluderer Norges eneste 3D-planetarium, Trigger maker space, vitenshow, bursdagsselskap, eksperimentklubb i skoleferier, ungdomsklubb i skolesemesteret, kveldarrangement, festivaler og helgeaktiviteter.'